《有所思》
明代·江源

西方有佳人，容颜凛冰玉。素蓄窈窕姿，内政亦雍肃。

纤纤擢素手，当户理丝竹。我思往从之，高居远河曲。

欲渡川无梁，欲御车乏辐。思将魂梦欢，愿挹此清淑。

反侧寐不成，我心转捞摝。心思谁代宣，寸肠转双毂。

安得同车归，贮之黄金屋。

作者简介：明广东番禺人，字一原。成化五年进士。任上饶知县，清讼狱，百姓感服。迁户部主事，历郎中，清慎自持，且有文誉。以忤权贵出为江西按察佥事。综理屯田水利，烛奸刷弊，不动声色。擢四川副使，乞休归，优游泉石，以诗自娱。卒年七十二。有《桂轩集》。